ໜ່ວຍຊາວໜຸ່ມພະແນກ ສກຂ ສາລະວັນປະກາດ ແລະ ຮັບຮອງໜ່ວຍຕົວແບບ 4 ບຸກ
ໃນຕອນເຊົ້າຂອງວັນທີ 26 ພຶດສະພາ 2016 ນີ້, ທີ່ຫ້ອງປະຊຸມພະແນກສຶກສາທິການ ແລະ ກິລາແຂວງ ສາລະວັນ ( ສກຂ ) ໄດ້ຈັດພິທີປະກາດ ແລະ ຮັບຮອງໜ່ວຍຕົວແບບ 4 ບຸກຂອງໜ່ວຍຂອງໜ່ວຍຊາວໝຸ່ມພະແນກສຶກສາທິການ ແລະ ກິລາແຂວງ ໂດຍເປັນກຽດເຂົ້າຮ່ວມຂອງ ສີລິສັກ ຖະໜອມຮັກ ຫົວນ້າພະແນກສຶກສາທິການ ແລະ ກິລາແຂວງ, ທ່ານ ສຸວຽງທອງ ສຸຂະວົງ ຮອງເລຂາຄະນະບໍລິຫານງານຊາວໜຸ່ມແຂວງ, ທ່ານ ເສົາສະໜານ ເຫຼົາສະດິດ ເລຂາໜ່ວຍຊາວໜຸ່ມພະແນກສຶກສາທິການ ແລະ ກິລາແຂວງ ສາລະວັນ, ມີບັນດາໜ່ວຍຊາວໝຸ່ມອ້ອມຂ້າງ, ແລະ ສຳມະຊິກຊາວໜຸ່ມພະແນກ ສກຂ ເຂົ້າຮ່ວມຢ່າງພ້ອມພຽງ.
ໃນພິທີ ທ່ານ ນົງຄານ ບຸນມະນີ ກໍ່ໄດ້ໃຫ້ກຽດຂຶ້ນຜ່ານບົດສະຫຼຸບການຈັດຕັ້ງປະຕິບັດຂໍ້ແຂ່ງຂັນ 4 ບຸກ ແລະ ທິດທາງແຜນການເຄື່ອນໄຫວວຽກງານ 4 ບຸກຂອງໜ່ວຍຊາວໜຸ່ມພະແນກສຶກສາທິການແລະກິລາ ເຊິ່ງບາງຕອນທ່ານໄດ້ກ່າວວ່າ: ໜ່ວຍຊາວໜຸ່ມພະແນກ ສກຂ ສາລະວັນໄດ້ເຕົ້າລວມຊາວໜຸ່ມຈາກ 3 ພາກສ່ວນຄື: ຊາວໜຸ່ມພະແນກສຶກສາ, ຊາວໜຸ່ມຫ້ອງການກິລາ ແລະ ຊາວໜຸ່ມສູນໄອຊີທີ ເຂົ້າເປັນໜ່ວຍດຽວ, ມີສະມາຊິກທັງໜົດ 38 ສະຫາຍ, ຍິງ 13 ສະຫາຍ, ຜ່ານການຈັດຕັ້ງປະຕິບັດຂະບວນການ 4 ບຸກຄື: ບຸກດ້ານແນວຄິດ, ບຸກດ້ານການຝຶກຝົນຫຼໍ່ໍ່ອມຮ່ຳຮຽນ, ບຸກດ້ານການຈັດຕັ້ງແລະ ບຸກດ້ານວິຊາຊີບ, ສ້າງວຽກເຮັດງານທຳ ແມ່ນໄດ້ສ້າງສະມາຊິກຊາວໜຸ່ມໃຫ້ມີນ້ຳໃຈຮັກຊາດ, ຮັກລະບອບໃໝ່, ຍົກສູງສະຕິຕໍ່ຊາດ, ເປັນເຈົ້າຕົນເອງ, ເຮັດໃຫ້ຊາວໜຸ່ມມີຄວາມເຂັ້ມແຂງທາງດ້ານການເມືອງແນວຄິດ, ເສີມຂະຫຍາຍສະຕິປັນຍາ, ຫົວຄິດປະດິດສ້າງ, ຕ້ານ ແລະ ສະກັດກັ້ນທຸກປະກົດຫຍໍ້ທໍ້ຕ່າງໆ, ເຕົ້າໂຮມທຸກກຳລັງແຮງຂອງຊາວໝຸ່ມທຸກພາກສ່ວນໃນສັງຄົມເຂົ້າຮ່ວມປະຕິບັດແນວທາງນະໂຍບສຍຂອງພັກ ລະບຽບກົດໜາຍຂອງລັດ ແລະ ແຜນພັດທະນາເສດຖະກິດສັງຄົມຢ່າງເປັນຂະບວນ, ພ້ອມທັງປະຕິບັດ 2 ໜ້າທີ່ຍຸດທະສາດຄື ປົກປັກຮັກສາ ແລະ ສ້າງສາປະເທດຊາດ ສາມາດຕີລາຄາການຈັດຕັ້ງປະຕິບັດຂໍ້ແຂ່ງຂັນ 4 ບຸກຄື ທາງດ້ານແນວຄິດ ຊາວໜຸ່ມແຕ່ລະສະຫາຍມີແນວຄິອຸ່ນອ່ຽງທຸ່ນທ່ຽງ, ມີແນວຄິດຮັກຊາດ ເຊື່ອໜັ້ນຕໍ່ການນຳພາຂອງພັກ, ບຸກດ້ານການຝຶກຝົນຫຼໍ່ຫຼອມຮ່ຳຮຽນເອົາຄວາມຮູ້ຄວາມສາມາດ ທາງດ້ານວັດທະນະທຳ ດ້ານວິຊາສະເພາະ, ວິຊາຊີບ ແລະ ວິທະຍາສາດໃໝ່ໆ, ຮ່ໍາຮຽນໃຫ້ຮູ້ນໍາໃຊ້ວິທະຍາສາດເຕັກໂນໂລຊີທີ່ທັນສະໄໜຂອງໂລກ,ຮ່ຳຮຽນພາສາຕ່າງປະເທດ,ຮ່ຳຮຽນປະຫວັດສາດຂອງຊາດ, ຄຸນສົມບັດສິນທໍາປະຕິວັດ, ມູນເຊື້ອຄວາມດຸໜັ່ນ - ຄວາມສາມັກຄີຂອງປະຊາຊົນບັນດາເຜົ່າ. ບຸກດ້ານວຽກງານການຈັດຕັ້ງ ໄດ້ມີການເຕົ້າລວມ ແລະ ແບ່ງຄວາມຮັບຜິດຊອບອອກເປັນ 4 ຈຸເພື່ອສະດວກໃນການຕິດຕາມ ແລະ ສໍາຫຼວດກວດກາຕຳນິກໍ່ສ້າງເຊິ່ງກັນ ແລະ ກັນ ຕ້ານ ແລະ ສະກັດກັ້ນປະກົດການຫຍໍ້ທໍ້ໃນຖັນແຖວສະມາຊິກຊາວໜຸມ ແລະ ໄດ້ໄດ້ເຄື່ອນຕາມການຈັດຕັ້ງຂອງຕົນສັງກັດເປັນຢ່າງດີ, ບຸກດ້ານວິຊາຊີບ ແລະ ສ້າງວຽກເຮັດງານທຳ ສະມາຊິກຊາວໜຸ່ມໃນໜ່ວຍມີອາຊີບທີ່ໜັ້ນຄົງກຸ້ມຕົນເອງ ແລະ ຄອບຄົວ, ມີແບບແຜນການດຳລົງຊີວິດທີ່ຖືກຕ້ອງຕາມລະບຽບກົດໜາຍບ້ານ - ເມືອງ, ມີແບບແຜນວິທີເຮັດວຽກທີ່ເປັນ ລະບົບ.
ສ່ວນຄະແນນໃນແຕ່ລະດ້ານແມ່ນ ດ້ານແນວຄິດ 85%, ດ້ານການຝຶກຝົນຫຼໍ່ຫຼອມ 85%, ດ້ານການຈັດຕັ້ງ 82%, ດ້ານວິຊາຊີບ - ສ້າງວຽກເຮັດງານທຳ 82%.
ສຳລັບທິດທາງແຜນການໃນຕໍ່ໜ້າທ່ານ ນົງຄານ ບຸນມະນີ ໄດ້ກ່າວຕື່ມອີກວ່າ: ຈະສືບຕໍ່ເພີ່ມທະວີສຶກສາອົບຮົມແນວຄິດການເມືອງ ແລະ ກໍ່ສ້າງຊາວໜຸ່ມເຍົາວະຊົນໃຫ້ມີນໍ້າໃຈຮັກຊາດ ຮັກລະບອບໃໝ່ ເຊື່ອໜັ້ນຕໍ່ການນຳພາຂອງພັກ,ສ້າງໃຫ້ຊາວໜຸ່ມມີຫົວຄິດປະດິດສ້າງ, ມີຄວາມຮັບຜິດຊອບຕໍ່ໜ້າທີ່ຂອງຕົນ, ຍົກລະດັບຄວາມຮູ້ຄວາມສາມາດຂອງສະມາຊິກໃຫ້ດີຂຶ້ນທາງດ້ານທິດສະດີ ແລະ ວິຊາສະເພາະ, ສູ້ຊົນທຸກວິທີເພື່ອໃຫ້ຊາວໜຸ່ມມີອາຊີບເສີມ, ພັດທະນາຄອບຄົວໃຫ້ມີຢູ່ມີກິນ ເປັນຄອບຄົວທີ່ມີຄວາມອົບອຸ່ນສົມບູນ ແລະ ເປັນຄອບຄົວຕົວແບບທາງວັດທະນະທຳ, ເພີ່ມທະວີຄວາມສາມັກຄີພາຍໃນໃຫ້ເລິກເຊິ່ງ - ພາຍນອກໃຫ້ກວ້າງຂວາງ ແນ່ໃສ່ເພື່ອເຮັດໃຫ້ການຈັດຕັ້ງມີຄວາມໜັກແໜ້ນມີຄວາມເຂັ້ມແຂງ ກາຍເປັນເສນາທິການ,ກາຍເປັນແຂນຂວາຂອງພັກ ເປັນກະດູກສັນຫຼັງຂອງປະເທດຊາດ.
ໃນພິທີກໍ່ໄດ້ມອບໃບຍ້ອງຍໍຂັ້ນພະແນກສຶກສາທິການ ແລະ ກິລາ 10 ສະຫາຍ ຍິງ 2 ສະຫາຍ ໂດຍແມ່ນ ທ່ານ ສີລິສັກ ຖະໜອມຮັກ ຫົວໜ້າພະແນກສຶກສາທິການ ແລະ ກິລາແຂວງ ເປັນຜູ້ມອບ. ຍ້ອງຍໍຂັ້ນຄະນະບໍລິຫານງານຊາວໝຸ່ມປະຊາຊົນປະຕິວັດລາວ ຈຳນວນ 28 ສະຫາຍ ຍິງ 11 ສະຫາຍ ໂດຍແມ່ນທ່ານ ສຸວຽງທອງ ສຸຂະວົງ ຮອງເລຂາຄະນະບໍລິຫານງານຊາວໜຸ່ມແຂວງ ເປັນຜູ້ມອບ.
ຈາກນັ້ນ ກໍ່ໄດ້ມອບໃບຢັ້ງຢືນໜ່ວຍຊາວໜຸ່ມພະແນກສຶກສາທິການ ແລະ ກິລາແຂວງ ສາລະວັນ ເປັນໜ່ວຍຊາວໜຸ່ມຕົວແບບ 4 ບຸກ ປະຈຳປີ 2016 ໂດຍແມ່ນຜ່ານການຈັດຕັ້ງປະຕິບັດໃນໄລຍະຜ່ານມາຂອງສາມະຊິກຊາວໜຸ່ມປະຊາຊົນປະຕິວັດລາວທີ່ສາມາດຍາດໄດ້ໄຊຊະນະ ແລະ ຜົນງານອັນຍິ່ງໃຫຍ່ ແລະ ພ້ອມກັນຈັບມືກັນເພື່ອສືບຕໍ່ຈັດຕັ້ງປະຕິບັດຂໍ້ແຂ່ງຂັນ 4 ບຸກຂອງຊາວໜຸ່ມໃຫ້ປະກົດຜົນເປັນຈິງໃນໄລຍະຕໍ່ໄປ.